ચૂંટણી આચારસંહિતા અમલી થયાની અસર નવસારી અને તેની નજીકનાં વિજલપોર શહેરમાં જોવામાં આવી હતી. નવસારીમાં વિવિધ સ્થળોએ લાગેલા મસમોટા રાજકીય અને સરકારી હોર્ડિગ્સો ઉતારવાની કામગીરી બપોરથી શરૂ થઇ ગઇ હતી. બેનરો પણ ઉતારી લેવામાં આવ્યા હતા. વિજલપોર શહેરમાં પણ બેનર્સ, હોર્ડિગ્સ ઉતારવાની કામગીરી શરૂ થઇ ગઇ હતી. પાલિકાનાં ચીફ ઓફિસર રમેશ જોષીએ જણાવ્યું કે, મોડી સાંજ સુધીમાં તમામ બેનરો, હોર્ડિગ્સો ચૂંટણી આચાર સંહિતાના ભાગરૂપે ઉતારી લેવાશે. અહીં ઉલ્લેખનીય છે કે, છેલ્લા કેટલાક દિવસોથી રાજકીય પક્ષોમાં તથા આમ જનતામાં ચૂંટણીની જાહેરાતની વાટ જોવાઇ રહી હતી. આજે જાહેરાત થતાની સાથે જ ખાસ કરીને રાજકીય પક્ષોનાં કાર્યકરો, નેતાઓમાં સળવળાટ શરૂ થઇ ગયો હતો.